Solidariteit tree toe as vriend van die hof in skole-godsdienssaak | Maroela Media
Die vakbond Solidariteit het vandag bekendgemaak dat hy op 15 Mei aansoek gaan doen om as vriend van die hof (amicus curiae) in die grootste hofsaak oor die Christelike karakter van openbare skole toe te tree. Die saak spruit voort uit 'n klein groep aktiviste wat ses skole weens hul Christelike karakter hof toe sleep.
Volgens Johan Kruger, adjunkbestuurshoof by Solidariteit, is dit vir Solidariteit uiters belangrik dat openbare skole die vryheid moet hê om 'n Christelike karakter te kan kies. "Hierdie geloofsuitgangspunt is Grondwetlik moontlik, prakties uitvoerbaar en speel 'n belangrike rol in die sukses van talle skole in die land," het Kruger gesê.
Kruger verduidelik dat dit egter nie vir Solidariteit nodig was om aanvanklik as vriend van die hof in hierdie saak toe te tree nie, omrede die Suid-Afrikaanse Onderwysersunie (SAOU) op 10 Maart 2016 as vriend van die hof, sterk standpunt ingeneem het vir skole se reg om hulle met 'n bepaalde geloof te belyn. "Die SAOU het egter vanjaar op 28 Februarie hofstukke ingedien wat lynreg met hul aanvanklike eedsverklaring staan en teen die sterk pro-godsdiensstandpunt van hul lede en ledeskole indruis," het Kruger verduidelik.
"Die SAOU se ommeswaai het Solidariteit met geen ander keuse gelaat as om tot die saak toe te tree nie," het Kruger bevestig.
Die SAOU het intussen weer op 21 April van strategie verander deur hom van die saak te onttrek.
"Ongelukkig is daar steeds 'n leemte in die hofstukke. Duisende onderwysers wat sterk daaroor voel dat skole 'n spesifieke etos mag handhaaf se stemme word steeds nie gehoor nie. Solidariteit gaan dus voort om as vriend van die hof tot die saak toe te tree anders gaan die unieke stem van daardie roepingsgedrewe onderwysers nie gehoor word nie," het Kruger gesê.
Lees alle vorige berigte, meningstukke en ope briewe oor die skolegodsdienshofsaak op Maroela Media.
onderwys SAOU Skolegodsdiens Solidariteit
Dis goed dat iemand iets wil probeer doen. Dankie Solidariteit.
Hier speel 'n interessante stukkie magspel in Afrikanergeledere af. Tot verlede jaar 30 Augustus (en waarskynlik by nog geleenthede daarna) was die SAOU, Fedsas, Afriforum almal gemaklik onder die Solidariteit-sambreel in seminare en aanbiedinge; 'n gemaklike vennootskap. Die wyse waarop die SAOU nou in die openbaar met 'n harde en openlike aanslag deur Solidariteit beetgekry is, is sterk optrede en eintlik inmenging in 'n ander organisasie se huishoudelike sake. Die verskoning dat die belangrikheid van die godsdiens-saak dit regverdig, gaan nie op nie: Solidariteit kon in elk geval 'n vriend van die hof-aansoek geloods het. Dit ruik na dissiplinering onder… Lees meer »
Stem saam Se maar net, dankie Solidariteit.
Ons skole is almal jare terug laat bou deur mense wat die Christelike beginsels geondersteun het (ek praat van Afrikaanse skole). Dieselfde beginsel geld vir Ateiste as vir die wat ewe skielik n probleem met Afrikaanse skole het- As julle n tjip op julle skouer het oor Christenskap – bou vir julle Ateistiese skole soos wat daar nou vir Afrikaanse Christen studente n privaat koshuis gebou moes word. Die Afrikaanse Christen skole was eerste hier. Hoekom moet ons weer skole bou, bou JULLE skole vir jul kinders.
Dankie solidariteit vir jul ruggraat en hart wat op die regte plek sit. Mag jul uit jul sokkies geseen word vir jul onbaatsugtigheid vir wat vir ons belangrik is.
Dankie Solidariteit dat jul baklei vir wat reg is. Christenskap is heilsaam tesame met dissipline en orde.